ས་སྒང་ཧྲིལ་པོ་འདི་དང་འདིའི་སྟེང་དུ་འཚོ་ཞིང་སྡོད་པའི་མིའི་རིགས་ཀྱི་དགོས་མཁོ་སྐོང་ཐབས་དང་དཀའ་ངལ་སེལ་ཆེད་དུ་འཛམ་གླིང་གི་རླབས་ཆེན་དབུ་ཁྲིད་རྣམས་དང༌།རྒྱལ་ཁབ་ཁགཚོགས་པ་ཆེ་ཆུང་སོགས་ཀྱི་རྒྱལ་སྤྱི་ཅན་དུ་གྱུར་པའི་ཡོངས་ཁྱབ་གླེང་གཞི་སྟེ།འཛམ་གླིང་ཞི་བདེ་དང༌།རང་དབང་མང་གཙོ།འགྲོ་བ་མིའི་ཐོབ་ཐང་འཐབ་རྩོད།སའི་གོ་ལའི་སྐྱེ་ཁམས་ཁོར་ཡུག་སྲུང་སྐྱོབ་དགོས་པའི་ཚུལ་སོགས་སྐད་རིགས་སྣ་མང་ཐོག་གི་དཔེ་དེབ་དང༌།གནས་འབྲེལ་དྲ་བ།གཟུགས་མཐོང་བརྙན་འཕྲིན།རླུང་འཕྲིན།གསར་ཤོག་སོགས་བརྒྱུད་ལམ་མང་པོའི་བསྒྲགས་གཏམ་དུ་གྱུར་པ་ནི་རྒྱུན་ལྡན་ཞིག་ཡིན་མོད།དངོས་ཡོད་ལག་ལེན་གྱི་སྐབས་གོང་གསལ་ཡོངས་ཁྱབ་གླེང་གཞི་ཁག་གི་འབྲུ་དོན་ལ་འགལ་འཛོལ་དང་གཏོར་བརླག་གཏོང་བའི་རྒྱལ་ཁབ་རྣམས་ཀྱི་བྱ་སྤྱོད་ནི།འཇིག་རྟེན་ཁ་དཔེར།ཁ་བཤད་ཆུ་ཡི་ཝུ་བ།ལག་ལེན་གསེར་གྱི་ཐིགས་པ།ཞེས་པའི་དཔེ་ལྟར་དཔལ་འབྱོར་ཡར་རྒྱས་ཀྱི་འདོད་རྔམ་སོགས་ཀྱི་རང་དོན་དམིགས་འབེན་འགྲུབ་ཕྱིར་དུ་འཛམ་གླིང་ཞི་བདེ་དང་ཁོར་ཡུག་སྲུང་སྐྱོབ་ལ་སོགས་པའི་སྐོར་གྱི་ཁ་བཤད་དང་ལག་ལེན་ཆ་མི་སྙོམས་པར་གནད་འགག་གི་སྐབས་རྒྱལ་ཁབ་དེ་དག་གིས་རང་དགར་གཏོར་བརླག་གཏོང་རྐྱང་བྱེད་པའི་སྣང་ཚུལ་ཡང་མཐོང་ཡུལ་དུ་ཡོད་པ་ལྟར་ཡིན།སྟོང་ལོ་གསར་པའི་སྐབས་འདིར་འཛམ་གླིང་སྤྱི་ཡོངས་ཀྱིས་བསྒྲུབ་དགོས་པའི་རླབས་ཆེན་བྱ་གཞག་སྣ་མང་ཡོད་མོད།གོ་ལ་ཧྲིལ་པོའི་སྒང་དུ་འཚོ་སྡོད་བྱེད་པའི་མིའི་རིགས་གཙོ་བོར་གྱུར་བའི་སྲོག་ཆགས་ཡོད་དོ་ཅོག་གི་ཟས་གོས་གནས་མལ་གྱི་ཁེ་འབབ་བང་མཛོད་ལྟ་བུའི་སའི་གོ་ལའི་སྐྱེ་ཁམས་ཁོར་ཡུག་ལ་ཚབས་ཆེའི་གཏོར་བཤིག་ཐེབས་ཡོད་པ་ནི་མགྱོགས་མྱུར་ཛ་དྲག་ངང་མྱུར་སྐྱོབ་བྱ་རྒྱུ་ཁ་ཚ་དགོས་གཏུགས་ཤིག་ཡིན།འདིར་འགྲོ་བ་མིའི་ཐོབ་ཐང་འཐབ་རྩོད་དང་སའི་གོ་ལའི་ཁོར་ཡུག་སྲུང་སྐྱོབ་ཟུང་གི་གལ་ཆེའི་རང་བཞིན་བསྡུར་གླེང་བྱེད་སྐབས་དཀའ་ངལ་གྱི་རྒྱབ་ལྗོངས་དང༌།དགོས་པ་དམིགས་འབེན།ཁེ་ཕན་མཇུག་འབྲས་གསུམ་གྱི་རྒྱ་ཆེ་ལོད་ཀྱི་ངོས་ནས་བལྟས་ཀྱང་སའི་གོ་ལའི་ཁོར་ཡུག་སྲུང་སྐྱོབ་བྱེད་པ་ནི་འགྲོ་བ་མིའི་ཐོབ་ཐང་འཐབ་རྩོད་བྱེད་པ་ལས་ཀྱང་གལ་ཆེན་པོ་ཡིན་པའི་ལྟ་ཚུལ་འདོན་རྒྱུར།